Det Økonomiske og Sociale Udvalgs udtalelse om:

- "Forslag til Rådets forordning om justering af bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i retsakter vedtaget af Rådet efter proceduren med samstemmende udtalelse"

- "Forslag til Europa-Parlamentets og Rådets forordning om justering af bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i retsakter vedtaget af Europa-Parlamentet og Rådet efter proceduren i traktatens artikel 251"

- "Forslag til Rådets forordning om justering af bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i retsakter vedtaget af Rådet efter høringsproceduren (kvalificeret flertal)"

- "Forslag til Rådets forordning om justering af bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i retsakter vedtaget af Rådet efter høringsproceduren (enstemmighed)"

(KOM(2001) 789 endelig - 2001/0313 AVC - 2001/0314 (COD) - 2001/0315 (CNS) - 2001/0316 (CNS))

(2002/C 241/24)

Rådet for Den Europæiske Union besluttede den 26.-27. februar 2002 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om de ovennævnte emner.

Det Økonomiske og Sociale Udvalg besluttede at overdrage det forberedende arbejde til Bernardo Hernández Bataller som hovedordfører.

Det Økonomiske og Sociale Udvalg vedtog på sin 392. plenarforsamling den 17.-18. juli 2002, mødet den 17. juli, følgende udtalelse med 41 stemmer for og 4 hverken for eller imod.

1. Indledning

1.1. I EF-traktatens artikel 211 slås det fast, at Kommissionen for at sikre Fællesmarkedets funktion og udvikling skal "udøve de beføjelser, som Rådet tildeler den med henblik på gennemførelse af de af dette udfærdigede forskrifter". I forlængelse heraf vedtoges Rådets afgørelse 1999/468/EF den 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(1). Målet var bl.a. vedtagelse af ikke-bindende kriterier for valg af udvalgsprocedure, forenkling af betingelserne for udøvelsen af de gennemførelsesbeføjelser, Kommissionen tillægges, og forbedring af Europa-Parlamentets deltagelse i og underretning om disse procedurer.

1.2. Ifølge Rådets og Kommissionens erklæring 2 til afgørelse 1999/468/EF(2) skal denne justering ske automatisk for så vidt angår procedure I (rådgivningsprocedure), IIa, IIb (forvaltningsprocedure), IIIa og IIIb (forskriftsprocedure), mens ændringer af beskyttelsesprocedurerne bør foretages fra sag til sag i forbindelse med den løbende lovrevision.

1.3. De Europæiske Råd i Lissabon (23.-24. marts 2000), Stockhholm (23.-24. marts 2001), Laeken (14.-15. december 2001) og Barcelona (15.-16. marts 2002) påpegede behovet for at fastlægge en "koordineret strategi" til forenkling af den gældende EU-lovgivning på området og pålagde Kommissionen at udarbejde en handlingsplan herom.

1.4. Kommissionens "Hvidbog om nye styreformer i EU"(3) indeholder enkelte forslag om emnet, som er blevet samlet og udbygget i Kommissionens seneste meddelelser om "Bedre lovgivning"(4) og i den "Handlingsplan om bedre og enklere lovgivningsmæssige rammer"(5), som Det Europæiske Råd havde pålagt den at udarbejde.

På denne baggrund får de foreliggende forordningsforslag særlig betydning.

2. Kommissionens forslag af 27. december 2001(6)

2.1. Forslaget vedrører udvalgsprocedurer for en lang række gældende retsakter:

I. 2 retsakter vedtaget efter proceduren med samstemmende udtalelse.

II. 152 retsakter vedtaget efter proceduren for fælles beslutningstagning.

III. 78 retsakter vedtaget efter høringsproceduren (kvalificeret flertal).

IV. 72 retsakter vedtaget efter høringsproceduren (enstemmighed).

2.2. Forslaget vedrører hverken de ændrede retsakters øvrige indhold eller anvendelsen heraf, og heller ikke komitéernes og udvalgenes karakter ifølge basisretsakten.

2.3. Forslaget har til formål at justere de retsakter, hvorved komitéerne og udvalgene er oprettet, og de retsakter, der henviser til disse komitéer og udvalg. Forordningen finder ikke anvendelse på de retsakter, der allerede er justeret ved en ændringsretsakt til basisretsakten.

3. Generelle bemærkninger

3.1. Kommissionens forslag hilses velkomment. Det kommer på et belejligt tidspunkt, hvor der kan forudses en forbedring af EU's beslutningsproces, og vil berige den aktuelle politiske debat af konstitutionel karakter om reformen af EU's institutioner og lovgivning.

3.2. Det Økonomiske og Sociale Udvalg har dog visse bemærkninger til forslagets indhold.

3.2.1. De retsakter, der berøres af forslaget, synes at være valgt på grundlag af strengt formelle hensyn, uden at andre muligheder inden for rammerne af EU's lovgivningsprocedure har været overvejet, navnlig hvad angår ØSU's rolle som rådgivende organ i denne proces. Det er imidlertid nødvendigt at opstille kriterier for valg af udvalgsprocedure, så der skabes større sammenhæng og forudsigelighed i valget af udvalgstype.

3.2.2.1. Listen over udvalgsprocedurer er blevet etableret på grundlag af den fortegnelse over udvalg og komitéer, der har til opgave at bistå Kommissionen ved udøvelsen af dens gennemførelsesbeføjelser, som i sin tid blev offentliggjort i overensstemmelse med artikel 7, stk. 4, i Rådets afgørelse 1999/468/EF af 28. juni 1999(7).

3.2.2.2. Denne fortegnelse blev udarbejdet på grundlag af offentliggørelse og registrering af en omfattende liste over udvalgsprocedurer, men der opstilles ingen klare konstitutionelle kriterier for Kommissionens fastlæggelse af den procedure, et givet udvalg skal følge.

3.2.2.3. Den umiddelbare konsekvens heraf er, at kun 35 af de mere end 300 retsakter, forslaget behandler, er blevet henvist til drøftelse i de rådgivende udvalg.

3.3.1. Det er i kraft af deres sammensætning og formål indlysende, at den eneste form for udvalg, hvor sociale og økonomiske sektorer, der berøres af et forslag til retsakt, kan få repræsenteret deres synspunkter, er de rådgivende udvalg.

3.3.2. Den sekundære rolle, som de rådgivende udvalg måske fremover henvises til, forekommer så meget desto mere paradoksal, som Kommissionen i sin "Hvidbog om nye styreformer i EU" foreslår nedlæggelse af forskriftsudvalg og forvaltningskomiteer (s. 31).

3.4.1. Det foreliggende forslags karakter af teknisk kodificering forhindrer Kommissionen i at forpligte sit til at underrette Det Økonomiske og Sociale Udvalg - også selvom der i overensstemmelse med den førnævnte rådsafgørelse 1999/468/EF allerede er indgået institutionelle forpligtelser for at forbedre Europa-Parlamentets inddragelse i og underretning om udvalgsprocedurernes virkemåde(8).

3.4.2. Dette ville være særlig nyttigt, da retsakternes indhold og gennemførelse i nogle tilfælde kan være af interesse for Markedsobservatoriets mål og funktion, selvom det drejer sig om nye gennemførelsesretsakter.

3.5.1. Det foreliggende forslags omfang er begrænset og situationsbestemt, da det kun omfatter 304 af de 1400 retsakter, som er underlagt udvalgsprocedurer. Selvom det efter ØSU's mening er et konstitutionelt anliggende, understreger udvalget behovet for snarest at tage fat på nogle uløste spørgsmål - enten i forbindelse med konventet eller i en ny retsakt fra Kommissionen.

3.5.2. ØSU opfordrer blandt andre de vigtigste aktører i EU's lovgivningsproces til udover de tidligere nævnte emner at drøfte f.eks. agenturernes rolle i de eksekutive beslutningsprocesser, og mere konkret deres forenelighed med de aktuelt gældende udvalgsprocedurer.

3.5.3. Der bør desuden fastsættes kriterier om overensstemmelse mellem beslutningsproceduren og typen af kompetent udvalg. Her bør effektivitet, gennemsigtighed og medinddragelse prioriteres højere end interinstitutionelle konflikter om udøvelse af beføjelser.

3.5.4. Endelig bør der tilvejebringes garantier for gennemsigtighed for at sikre, at støtteorganer, hvor det er juridisk relevant, informeres bedst muligt om forberedelse og udvikling af lovgivningsprocedurer med komitologiske konsekvenser. Større gennemsigtighed skal også fremme videreformidlingen af deres beslutninger og om muligt inddragelse af repræsentanter for civilsamfundet i disse organer.

Bruxelles, den 17. juli 2002.

Göke Frerichs

Formand for

Det Økonomiske og Sociale Udvalg

(1) EFT L 184 af 17.7.1999, s. 23.

(2) EFT C 203 af 17.7.1999.

(3) KOM(2001) 428 endelig.

(4) KOM(2002) 275 endelig af 5. juni 2002.

(5) KOM(2002) 278 endelig af 5. juni 2002.

(6) KOM(2001) 789 endelig.

(7) EFT C 225 af 8.8.2000, s. 2.

(8) Aftale mellem Europa-Parlamentet og Kommissionen af 17. februar 2000, EFT L 256 af 10.10.2000, s. 19.